《昆山慧聚寺集句》
宋代·葛次仲

全吴临巨溟，青山天一隅。静境林麓好，胜槩凌方壶。

泓泓野泉洁，暧暧烟谷虚。攀云造禅扃，跻险筑幽居。

道人刺猛虎，复来薙榛芜。咄嗟檀施开，以有此屋庐。

侧叠万古石，功就岂斯须。磥砢成广殿，鬼工不可图。

有穷者孟郊，过此亦踌躇。赋诗留岩屏，词律响琼琚。

我访岑寂境，幸与高士俱。时升翠微上，凉阁对红蕖。

岸帻偃东斋，果药杂纷敷。上方风景清，华敞绰有馀。

高窗瞰远郊，万壑明晴初。赏爱未能去，赪霞照桑榆。

老僧道机熟，闲持贝叶书。秉心识本源，高谈出有无。

茗酌待幽客，顿令烦抱舒。儒道虽异门，意合不为殊。

抖擞垢秽衣，惟有牟尼珠。馀生愿休止，投策谢归涂。

作者简介：葛次仲（一○六三～一一二一），字亚卿，常州江阴（今属江苏）人。哲宗绍圣四年（一○九七）进士（明嘉靖《江阴县志》卷一四），调海陵县尉，迁吉州州学教授，提举京西南路常平，除国子司业兼嘉王侍讲。徽宗政和八年（一一一八）除直龙图阁、提举中太一宫专讲事。宣和元年（一一一九），除中书舍人，迁给事中、同修国史，升翊善。二年，除大司成，致仕。三年，卒，年五十九。有集句诗三卷，已佚。事见《丹阳集》卷一五《太中大夫大司成葛公行状》。今录诗四首。